รัฐมนตรีว่าการกระทรวงดิจิทัลฯ เผยเตรียมขยายจุดติดตั้งเน็ตประชารัฐในหมู่บ้านเพิ่มเติมอีก 10,000 จุดทั่วประเทศ เพื่อเพิ่มพื้นที่การให้บริการให้ครอบคลุมเพิ่มมากขึ้น
นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) เปิดเผยความคืบหน้าการดำเนินงานของโครงการเน็ตประชารัฐ ว่า ภายหลังจากการติดตั้งเน็ตประชารัฐ 24,000 จุดในหมู่บ้านทั่วประเทศ ซึ่งหลังจากการลงพื้นที่ตรวจสอบพบว่า มีประชาชนให้การตอบรับการใช้งานจำนวนมาก ซึ่งขณะนี้ กระทรวงดีอี ได้เตรียมที่จะขยายจุดติดตั้งเน็ตประชารัฐในหมู่บ้านเพิ่มเติมอีก 10,000 จุดทั่วประเทศ ทั้งจากพื้นที่เดิมและพื้นที่ใหม่ เพื่อเพิ่มพื้นที่การให้บริการให้ครอบคลุมเพิ่มมากขึ้น โดยสอดคล้องกับนโยบายของรัฐบาลในการแก้ไขปัญหาของประชาชนด้วย ทั้งนี้ การดำเนินงานดังกล่าวจะเริ่มดำเนินการในปีงบประมาณ 2563         สำหรับภาพรวมการดำเนินงานโครงการเน็ตประชารัฐ ล่าสุด มีผู้ลงทะเบียนใช้งานแล้วกว่า 6.83 ล้านคน จากพื้นที่ติดตั้งโครงการครอบคลุม 24,700 หมู่บ้าน และขณะนี้ กระทรวงดีอี ได้จัดให้มีศูนย์ดิจิทัลชุมชนจำนวนกว่า 2,200 ศูนย์ทั่วประเทศ เพื่อเป็นศูนย์การเรียนรู้สำหรับประชาชนในการใช้คอมพิวเตอร์และอินเทอร์เน็ตให้เกิดประโยชน์อย่างยั่งยืน